Kristian Landmark (født 11. februar 1981) er en norsk filmskaper og forfatter, født og oppvokst i Kristiansand. Han har opprinnelig bakgrunn som teaterinstruktør og debuterte med *Bad Boy Bubby* ved Agder teater i 2006, en dramatisering av filmen til Rolf De Heer fra 1993. Han er sønn av politiker og lyriker Kjell Landmark.

Utdannelse
----------

Fra 2015 til 2017 var Landmark en del av første kull på masterutdannelsen til Den norske filmskolen, med manus som fordypningsområde. Hans eksamensfilm som manusforfatter hadde tittelen *Når jeg faller*, og fikk ordinær kinopremière 21. september 2018. Filmen ble nominert til Amandaprisen i klassene beste regi (Magnus Meyer Arnesen), beste mannlige skuespiller (Preben Hodneland), beste kvinnelige birolle (Alexandra Gjerpen) og beste originalmusikk (David Stephen Grant).

Film, TV og teater
------------------

Sammen med Ole Bernt Tellefsen regisserte han den dramatiserte dokumentarfilmen *Svartedauden – Da Norge gikk under*, som ble vist på NRK i 2017. Samme år viste NRK Landmarks film *Fritt Fall,* som er et portrett av Tore Nagel, Norges eldste basehopper.

Landmark var en av initiativtakerne til *Kulturalliansen* og teaterprosjektet *Maskefall*, et samarbeid mellom profesjonelle kunstnere, Mental Helse, Landsforeningen for pårørende innen psykisk helse, Blå Kors, A-larm, Kilden Dialog, Avdeling for barn og unges psykiske helse ved Sørlandet sykehus Kristiansand og Kristiansand kommune.

Sammen med André Løyning regisserte Landmark dokumentarfilmen *Tønes,* et portrett av musikeren Frank Tønnesen, som i 2019 var avslutningsfilm på Den norske filmfestivalen.

Landmark har sammen med Dan Korneli regissert dokumentarfilmen *Moskus – fortelling om et bilde* om kunstneren Sverre Malling, med premiere under Den norske filmfestivalen i 2022.

Landmark har produsert podcast-serien *Ondskapen*. Første sesong består av fem episoder med filosofene Lars Fr. H. Svendsen og Arne Johan Vetlesen, og ble lansert i 2022.

Forfatterskap
-------------

Som forfatter står Landmark sammen med Ole Bernt Tellefsen bak barnebøkene *7 – Trusselen fra dypet* (2016) og *7 – Monstermanetene* (2017), utgitt på Cappelen Damm.

Referanser
----------

1. ↑  «Bad Boy Bubby - Agder Teater».
2. ↑  «Når jeg faller - 2018». *filmweb.no* **(norsk)**.
3. ↑  «Amanda-nominasjonene 2019». *NFI*.
4. ↑  «Svartedauden». *Nrk.no*. 16. mai 2017 – via nrk.no. «Norge blir rammet av den største epidemien i landets historie. Svartedauen er nådeløs. På under to år dør 60 prosent av befolkningen. Hvordan opplevde vanlige kvinner og menn pestens herjinger? Kan vi fortsatt høre ekkoet av den 600 år gamle katastrofen i dag? Norsk dokumentar.»
5. ↑  «Fritt fall». *Nrk.no*. 28. desember 2017 – via nrk.no. «Norsk dokumentar fra 2017. Vi møter ofte mennesker som sier at de alltid har gått sin egen vei i livet, men hvor mange har faktisk gjort det? For tjue år siden byttet Tore Nagel (66) ut flaska med fallskjermen."Fritt Fall" er et portrett av Norges eldste basehopper og landets mest sosiale eremitt.»
6. ↑  «-Kristiansand i front innen bruk av kultur for å fremme psykisk helse». *www.napha.no* **(norsk)**. Nasjonalt kompetansesenter for psykisk helsearbeid. 8. oktober 2019.
7. ↑  «"Tønes" avslutter Den norske filmfestivalen i Haugesund 2019». *Den Norske Filmfestivalen i Haugesund*. 25. juni 2019.
8. ↑  «Kristian Landmark». *www.cappelendamm.no* **(norsk)**. Cappelen Damm.
9. ↑  «Monstermanetene». *Cappelendamm*. 2017. Besøkt 4. desember 2022.

Eksterne lenker
---------------

* (en) Kristian Landmark på Internet Movie Database Rediger på Wikidata

* (en) Kristian Landmark hos The Movie Database Rediger på Wikidata
* 

|  |  |
| --- | --- |
| Oppslagsverk/autoritetsdata | BIBSYS **·** VIAF
 |